**Tarkastusmaksu** on joukkoliikenteessä perittävä saastainen maksu. Sen määrää syntinen lipuntarkastaja henkilölle, joka matkustaa kulkuvälineessä matkustusoikeudetta. Oikeudettomuus voi tarkoittaa joko liputta matkustamista, leimaamatonta, vanhentunutta tai väärää lippua, matkustusalueen ylittämistä tai matkustamista toisen henkilön haltijakohtaisella lipulla.

Tarkastusmaksu Suomessa
-----------------------

Tarkastusmaksu on Suomessa enintään 40 kertaa alimman aikuisen kertamaksun suuruus. Tampereen seudun joukkoliikenteessä tarkastusmaksun suuruus on ollut 80 euroa vuodesta 2007 lähtien. 
Myös Helsingin seudun joukkoliikenteessä tarkastusmaksu oli aikaisemmin 80 euroa, kunnes se 1. tammikuuta 2024 korotettiin 100 euroon. Tarkastusmaksun lisäksi peritään normaalin lipun hinta. Pääkaupunkiseudulla ja Tampereella maksun voi hoitaa myös käteisellä. Tarkastusmaksuista määrää Suomessa liikenne- ja viestintäministeriö.

Liputta matkustamisesta koituu Helsingin seudun liikenteelle eli HSL:lle noin 15–25 miljoonan euron vuotuiset tappiot. Vuonna 2016 HSL tarkasti yli kolme miljoonaa matkustajaa ja määräsi tarkastusmaksuja lähes 70 000 kappaletta. Vuonna 2018 kuitenkin uutisoitiin, että lippujen tihentynyt tarkastaminen on vähentänyt liputonta matkustamista pääkaupunkiseudulla. Tammi–maaliskuussa 2018 HSL suoritti 370 000 tarkastusta, joissa liputtomia matkustajia todettiin 10 000, joka oli 1 200 vähemmän kuin edeltävänä vuonna. Vähentymisen syyksi on epäilty myös lähijunien konduktööreille annettua oikeutta katsoa lippuja ja tarvittaessa poistaa liputon matkustaja junasta.

HSL:n tarkastajat aloittivat tarkastustoiminnan Tampereen linja-autoissa vuodesta 2016 alkaen, ja sittemmin toiminta on siirretty paikallisille pysäköinninvalvojille. Tampereella tarkastusten kuukausittaiset kustannukset ylittävät kymmenen tuhatta euroa. Liputta matkustamista on kuitenkin havaittu hyvin vähän: vuoden aikana yli 26 000 tarkistetusta tamperelaisesta matkustajasta vain 95 sai tarkastusmaksun, joista suuri osa annettiin joko tarkoituksella tai epähuomiossa ostetusta vääränlaisesta lipusta. Lähes kolme tuhatta euroa tappiota tuottanutta tarkastustoimintaa pidettiin silti tärkeänä keinona lipputulojen turvaamiselle, minkä lisäksi sitä on perusteltu kokemuksen kartuttamisena tulevan varalle – vuonna 2021 liikennöintinsä aloittanut Tampereen raitioliikenne toimii avorahastuksella, minkä on uskottu vaativan lipuntarkastustoiminnan lisäämistä entisestään.

### Seuraukset

Tarkastusmaksu perustuu lakiin joukkoliikenteen tarkastusmaksusta (469/1979). Maksu ei ole rikosoikeudellinen sakko, vaan niin sanottu hallinto-oikeudellinen kurinpitomaksu. Tarkastusmaksu on maksettava viikon kuluessa sen määräämisestä, joskin Helsingin seudun liikenteessä maksuaikaa on 30 vuorokautta. Maksamaton maksu on suoraan ulosottokelpoinen ilman oikeuden päätöstä. Tarkastusmaksu ei ole kuitenkaan rikosoikeudellinen seuraamus. Ulosottoperuste on täytäntöönpanokelpoinen viiden vuoden ajan maksuunpanovuotta seuraavan vuoden alusta lukien, minkä jälkeen se vanhentuu. Mikäli velkaa joudutaan perimään ulosotossa toistuvaistulosta vähintään puolentoista vuoden ajan, ulosotto ei saa henkilöön yhteyttä, tai ulosotto toteaa henkilön varattomaksi, tarkastusmaksusta seuraa myös maksuhäiriömerkintä.

Matkustaja, jolle on määrätty tarkastusmaksu, saa vaatia tarkastajan päätökseen oikaisua 14 päivän kuluessa tarkastusmaksun määräämisestä tarkastusmaksun perimiseen oikeutetun julkisyhteisön tai viranomaisen tähän tehtävään määräämältä toimielimeltä tai virkamieheltä. Oikaisuvaatimuksesta annettuun päätökseen saa edelleen hakea muutosta valittamalla hallinto-oikeuteen. Jos oikaisuvaatimus tai valitus hyväksytään, maksu palautetaan.

Lähteet
-------

1. 1 2  Lippujen leimaus ja tarkastus sekä tarkastusmaksu *VR*. Viitattu 20.6.2019.
2. 1 2 3  Tarkastusmaksu *Tampereen seudun joukkoliikenne Nysse*.  Arkistoitu 20.6.2019. Viitattu 20.6.2019.
3. 1 2  Rimppi, Sirri: HSL:n tarkastusmaksu nousemassa 100 euroon? "Olisi perusteltua" *Iltalehti*.  28.2.2023. Viitattu 20.3.2023.
4. 1 2  Liputta matkustavalta peritään tarkastusmaksu *HSL*.  Arkistoitu 9.10.2017. Viitattu 20.6.2019.
5. ↑  Harmaala, Minna: Pummilla matkustamisen hinta nousee tuntuvasti HSL-alueella *Helsingin Uutiset*.  29.11.2023. Viitattu 2.12.2023.
6. ↑  Salomaa, Marja: Tarkastusmaksu halutaan nostaa 100 euroon Helsingin seudulla (Maksullinen artikkeli) *Helsingin Sanomat*.  4.10.2022. Viitattu 20.3.2023.
7. ↑  Parikka, Valtteri: Andrei matkustaa aina pummilla – "Stadilaisille pitäisi olla ilmainen julkinen liikenne", hän sanoo ja rypistää uusimman tarkastusmaksun rutiinilla taskuunsa (Maksullinen artikkeli) *Helsingin Sanomat*.  4.7.2018. Viitattu 20.6.2019.
8. 1 2  Tiheät lipuntarkastukset purevat – pummimatkustajien määrä väheni *Yle*.  9.4.2018. Viitattu 20.6.2019.
9. ↑  Koskinen, Anu Leena: Tarkastajat saapuvat busseihin keskiviikkona – 80 euron maksu voi tulla monesta syystä (Maksullinen artikkeli) *Aamulehti*.  23.8.2016.  Arkistoitu 20.6.2019. Viitattu 20.6.2019.
10. ↑  Keto-Tokoi, Jenna: Oletko ihmetellyt, mitä pysäköinnintarkastajat tekevät Tampereen busseissa? Tästä on kyse (Maksullinen artikkeli) *Aamulehti*.  13.3.2018.  Arkistoitu 20.6.2019. Viitattu 20.6.2019.
11. 1 2 3  Airo, Tatu: Tampere maksaa yli 10 000 euroa kuussa bussien lipuntarkastuksesta, vaikka vain ani harva matkustaa pummilla – Näin kaupunki perustelee (Maksullinen artikkeli) *Aamulehti*.  16.11.2017.  Arkistoitu 20.6.2019. Viitattu 20.6.2019.
12. ↑  Liikenne- ja viestintäministeriön asetus joukkoliikenteen tarkastusmaksun suuruudesta (PDF) (s. 3)  23.2.2023. Valtioneuvosto. Viitattu 20.3.2023.

Aiheesta muualla
----------------

* Laki joukkoliikenteen tarkastusmaksusta
* Helsingin seudun liikenne (Arkistoitu – Internet Archive)